วาโวลีน

วาโวลีน อิงก์ ("VAL--leen") เป็นบริษัทสัญชาติอเมริกันที่ดำเนินธุรกิจบริการยานยนต์ค้าปลีก บริษัทอนุญาตให้ใช้ชื่อสำหรับผลิตภัณฑ์น้ำมันเครื่อง สารเติมแต่ง และสารหล่อลื่นสำหรับยานยนต์ภายใต้ตราวาโวลีน นอกจากนี้ ยังเป็นเจ้าของเครือข่ายร้านเปลี่ยนถ่ายน้ำมันเครื่องวาโวลีนอินสแตนต์ออยล์เชนจ์ (Valvoline Instant Oil Change) เกรตคะเนเดียนออยล์เชนจ์ (Great Canadian Oil Change) และร้านซ่อมรถยนต์วาโวลีนเอกซ์เพรสแคร์ (Valvoline Express Care) ณ ค.ศ. 2023 บริษัทเป็นผู้ให้บริการเปลี่ยนถ่ายน้ำมันเครื่องรายใหญ่อันดับสองในสหรัฐโดยมีส่วนแบ่งตลาดร้อยละ 10 และมีสาขากว่า 1,650 แห่ง
ประวัติศาสตร์.
ดร. จอห์น เอลลิส ผู้ประดิษฐ์น้ำมันหล่อลื่นปิโตรเลียมสำหรับเครื่องจักรไอน้ำ ก่อตั้งวาโวลีนใน ค.ศ. 1866 ในเมืองบิงแฮมตัน รัฐนิวยอร์ก ในชื่อ "บริษัทคอนทินิวอัสออยล์รีไฟนิง" (Continuous Oil Refining Company; #เปลี่ยนทาง) ใน ค.ศ. 1868 เอลลิสเปลี่ยนชื่อน้ำมันหล่อลื่นกระบอกสูบบิงแฮมตันของเขาให้จดจำง่ายขึ้นเป็นวาโวลีน ปีถัดมา เขาย้ายบริษัทไปยังบรุกลิน ด้วยความร่วมมือกับลูกชายและลูกเขย เอลลิสเปลี่ยนชื่อบริษัทเป็น "เอลลิสแอนด์เลนนิร์ด" (Ellis & Leonard) และย้ายไปยังเชดีไซด์ รัฐนิวเจอร์ซีย์ วาโวลีนได้รับการยกย่องจากชาลส์ เอฟ. แชนด์เลอร์ และบุคคลอื่น ๆ ในนิทรรศการปารีส ค.ศ. 1878 ภายในช่วงทศวรรษ 1890 น้ำมันวาโวลีนมีความเกี่ยวข้องกับรถแข่งที่ชนะการแข่งขัน ในช่วงต้นศตวรรษที่ 20 วาโวลีนเป็นน้ำมันเครื่องที่แนะนำสำหรับรถยนต์ฟอร์ด โมเดลที
ใน ค.ศ. 1949 แอชแลนด์ อิงก์ (Ashland Inc.) ได้ซื้อบริษัทฟรีดอม-วาโวลีน (Freedom-Valvoline)
ใน ค.ศ. 2016 วาโวลีน บริษัทลูกของแอชแลนด์ คิดเป็นสัดส่วนประมาณร้อยละ 37 ของรายได้รวมต่อปีของบริษัทแม่ วาโวลีนดำเนินการเสนอขายหุ้น IPO (initial public offering) ในตลาดหลักทรัพย์นิวยอร์กในวันที่ 22 กันยายน ค.ศ. 2016 ก่อนที่แอชแลนด์จะแยกวาโวลีนออกไปเป็นบริษัทอิสระในวันที่ 5 พฤษภาคม ค.ศ. 2017
วันที่ 1 สิงหาคม ค.ศ. 2022 ซาอุดีอะแรมโค (Saudi Aramco) ประกาศการเข้าซื้อหน่วยธุรกิจน้ำมันหล่อลื่นของวาโวลีนเป็นมูลค่า 2,650 ล้านดอลลาร์สหรัฐ
ความร่วมมือด้านยานยนต์และจักรยานยนต์.
วาโวลีนเป็นน้ำมันเชื้อเพลิงและน้ำมันเครื่องที่ได้รับการแนะนำอย่างเป็นทางการสำหรับรถยนต์ทุกยี่ห้อภายใต้กลุ่มเจเนรัลมอเตอร์ รวมถึงเชฟโรเลต บิวอิคก์ และคาดิลแลค และสำหรับรถยนต์ทุกยี่ห้อภายใต้กลุ่มฮอนด้ามอเตอร์รวมถึงฮอนด้าและแอคิวราเฉพาะรถยนต์ เช่นเดียวกับฮอนด้าเฉพาะจักรยานยนต์
การสนับสนุน.
วาโวลีนให้การสนับสนุนการแข่งขันรถยนต์หลายรายการเพื่อทำการตลาดน้ำมันเครื่องของตน รวมถึงรายการ SCCA National Championship Runoffs และ Bommarito Automotive Group 500 วาโวลีนยังให้การสนับสนุนนักแข่งหญิงคนแรกที่ลงแข่งทั้งในรายการ Daytona 500 และ Indianapolis 500 คือเจเน็ต กัทรี นักขับ NASCAR Cup Series มาร์ก มาร์ติน (1992-2000) นักขับ CART อัล อันเซอร์ จูเนียร์ (1988-1993) และทีม NASCAR อย่าง RahMoc Enterprises, Ginn Racing และ Hendrick Motorsports (ตั้งแต่ ค.ศ. 2014)
ในประเทศออสเตรเลีย วาโวลีนเป็นเจ้าของสิทธิ์ในการตั้งชื่อสนามแข่งรถซิดนีย์สปีดเวย์ และเป็นผู้สนับสนุนรายการแข่งขันรถยนต์ทางเรียบ Australian Sprintcar Grand Prix นอกจากนี้ยังเคยเป็นผู้สนับสนุนการแข่งขัน 1994 Australian Manufacturers' Championship ด้วย
ตั้งแต่เดือนมิถุนายน ค.ศ. 2020 วาโวลีนเป็นผู้สนับสนุนสโมสรฟุตบอลเซบิยาในลาลิกาในฐานะพันธมิตรระดับโลก โดยมีโลโกของพวกเขาปรากฏอยู่บนแขนเสื้อชุดแข่ง
ตั้งแต่เดือนกรกฎาคม ค.ศ. 2013 วาโวลีนให้การสนับสนุนทีมแอสตันมาร์ตินฟอร์มูลาวันในฐานะส่วนขยายของความร่วมมือที่มีอยู่เดิมของทีมกับอะแรมโค และความร่วมมือนี้จะได้รับการยกระดับเป็นบทบาทผู้จัดหาน้ำมันหล่อลื่นตั้งแต่ฤดูกาล 2026 เป็นต้นไป เนื่องจากการเป็นพันธมิตรโดยตรงของเครื่องยนต์ฮอนด้า ตั้งแต่ฤดูกาล 2025 เป็นต้นไป วาโวลีนจะยังเป็นผู้จัดหาน้ำมันหล่อลื่นให้กับทีมบีดับเบิลยูที อัลไพน์ เอฟวัน ซึ่งได้รับการสนับสนุนจากเรอโนอีกด้วย